VF Plus verwelkom stappe oor munisipale bestuurder se salarisWyle Stanley Khanyile (Foto: Sedibeng District Municipality) Die VF Plus sê hy verwelkom die Gautengse LUR vir samewerkende regering en tradisionele sake (Cogta), Lebogang Maile, se besluit om op te tree teen raadslede van die Sedibeng-distriksmunisipaliteit wat ten gunste was van die salarisaanpassing van die munisipaliteit se voormalige munisipale bestuurder, wyle Stanley Khanyile. Khanyile het ŉ salaris van R1,8 miljoen per jaar ontvang terwyl die pos vir R1,2 miljoen per jaar geadverteer is. Khanyile het egter die verhoogde salaris vanaf 2018 tot sy skietdood verlede maand ontvang. Hy is op 3 Oktober in ŉ voertuig wat by ŉ winkelsentrum op die hoek van Hennie Albertsstraat en Michellelaan in Meyersdal geparkeer was, doodgeskiet. Khanyile sou ook verlede maand in die hof moes verskyn op aanklagte van geldwassery, bedrog en diefstal wat verband hou met ŉ multimiljoenrand-projek in die Oos-Kaap toe hy ŉ departementshoof in die provinsie was. Die VF Plus sê nou dit is “onrusbarend dat die buitensporige salaris nooit onder die aandag van die relevante oorsigkomitees van die Gauteng-wetgewer gebring is om dit betyds te pak nie”. Amanda de Lange, ŉ lid van die VF Plus in die Gautengse wetgewer, sê die party gaan daarop aandring dat die Sedibeng-raadslede wat in die verslag betrek word by onreëlmatige en ongemagtigde besteding terwyl Khanyile as munisipale bestuurder gedien het, aanspreeklik gehou word. Die party eis ook dat die geld aan die munisipaliteit terugbetaal moet word. “Raadslede word deur die gemeenskap verkies om hulle in munisipale rade te verteenwoordig en moet ten alle tye aanspreeklik gehou word vir hul dade. “Dit is onredelik dat belastingbetalers moet opdok vir amptenare en raadslede se wanbesteding en korrupsie en daarom sal die VF Plus nie huiwer om ongerymdhede aan die kaak te stel nie.” Die Sedibeng-distriksmunisipaliteit sluit die Emfuleni-, Lesedi- en Midvaal-munisipaliteit in Gauteng in.